Vrystaatse landbouleier gegroet | Landbou
Vrystaatse landbouleier gegroet
Mnr. Jan Schabort
Mnr. Jan Schabort (92) van Frankfort, Vrystaat, is op 19 Julie vanjaar aan natuurlike oorsake oorlede.
Mnr. Jan Schabort (92) van Frankfort, Vrystaat, wat op 19 Julie vanjaar aan natuurlike oorsake oorlede is, het as landbouleier diep spore in die mielie-organisasies van weleer getrap.
Hy was onder meer hoofbestuurslid van Sampi (die Suid-Afrikaanse Mielieprodusente-instituut en voorganger van vandag se Graan SA), 'n eertydse voorsitter van die Mielieraad en ondervoorsitter van Nampo van 1988 tot 1993. Schabort het in 1985 die Goue Mieliepit-toekenning, Nampo se hoogste eerbewys, ontvang. Hy het 'n groot en suksesvolle boerdery op Frankfort bedryf wat later deur sy kleinseuns en familie oorgeneem het.
Hy word oorleef deur sy vrou, Theresa, en kinders, Fred Schabort, Jan (Skillie) Schabort, Mayne van Zyl, Mari Louise Hoffman, Elsette Neethling, Annelize Theron en Jeanne Bosch.
Mnr. Boetie Viljoen, wat van 1986 tot 1988 voorsitter van Nampo was, onthou Schabort as 'n sterk leiersfiguur wat kon voorvat en leiding gee. "Hy was nie 'n prater gewees nie, hy was 'n doener. Hy het ook nie gepraat voor hy nie iets goed oordink het nie."